SKRIFTLIG FORESPØRGSEL P-0117/01

af Marit Paulsen (ELDR) til Kommissionen

(18. januar 2001)

Om: Lovgivningen om dyrebeskyttelse i Europa

I massemedier skildres på ny, hvordan dyrene mishandles i EU's medlemsstater (denne gang i Belgien). Borgerne i Europa raser igen over den ufattelige grusomhed, og på ny høres Kommissionens svar om, at dette skal stoppes.

Kommissionens egen beretning af 6. december 2000 om forholdene inden for dyrebeskyttelsen(1) viser med skræmmende tydelighed, hvordan dyrene i de fleste lande udsættes for umenneskelige lidelser, og hvordan de kompetente myndigheders kontrol åbenbart er mangelfuld. I beretningen foreslås også en række mulige foranstaltninger for at rette op på situationen, dog uden angivelse af nogen tidsplan.

Hvornår agter Kommissionen ved hjælp af en samlet indsats at komme med forslag til en fælles og samlet dækkende forordning om dyrebeskyttelse og nødvendige mekanismer til at kontrollere, at den overholdes til gavn for såvel dyre- som folkesundheden i Europa?

Eller mener Kommissionen, at en sådan lovgivning ikke er nødvendig?

(1) KOM(2000) 809.

Svar afgivet på Kommissionens vegne af David Byrne

(7. marts 2001)

Kommissionen er fuldstændig klar over, at den spiller en nøglerolle, når det gælder om at forbedre vilkårene for opdræt, transport og slagtning af dyr.

Den rapport fra Kommissionen om beskyttelse af dyr under transport, som det ærede medlem henviser til, har til formål at analysere, i hvilket omfang medlemsstaterne har gennemført EF-lovgivningen på dette område, og at foreslå fremtidige tiltag. I denne rapport omtaler Kommissionen behovet for yderligere EF-lovgivning, som er nødvendig for at forbedre den nuværende situation.

På dyretransportområdet er der allerede taget, eller er der ved at blive taget en række initiativer, som tager højde for problemets internationale dimension. Derfor er der også indledt et samarbejde med kandidatlandene om beskyttelse af dyr under transport. I april 2000 anmodede Kommissionen desuden Rådet om mandat til at forhandle om EU's deltagelse i den reviderede europæiske konvention om beskyttelse af dyr under international transport. Forslaget er allerede blevet drøftet på tre ekspertmøder i Rådet, og det svenske formandsskab har prioriteret den pågældende sag.

I januar 2001 drøftede Den Stående Veterinærkomité et udkast til en kommissionsbeslutning om ændring af de sundhedscertifikater, der benyttes i samhandelen med husdyr inden for EU, med det formål at indsætte en henvisning til dyrenes egnethed til transport.

På linje med anbefalingerne i rapporten forbereder Kommissionen desuden flere lovgivningsinitiativer.

I første halvdel af 2001 vil Rådet få forelagt et forslag om ændring af Rådets forordning (EF) nr. 411/98(1) med det formål at indsætte bestemmelser om bedre ventilation under lange vejtransporter. Dette vil betyde, at dyrene beskyttes mod ekstreme udsving i temperatur og fugtighed, som er en vigtig årsag til dyrs lidelser.

Rådet vil få forelagt endnu et forslag, nemlig om ændring af Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(2). Det tager sigte på at forbedre ruteplanen, indføre et harmoniseret system for godkendelse af transportvirksomheder i EU og fastlægge en præcis definition af dyr, som ikke kan tåle transport. Der vil endvidere blive truffet supplerende foranstaltninger til beskyttelse af heste. Når Den Videnskabelige Komité for Dyrs Sundhed og Trivsel har afgivet en ny udtalelse (det forventes at ske i slutningen af 2001), vil begreber som transporttider og lastetæthed muligvis blive omdefineret på grundlag af nye videnskabelige data.

Det er af afgørende betydning for et heldigt udfald, at medlemslandene overholder EU's direktiver. For at kontrollere dette, vil Kommissionen følge situationen nøje og sætte ind, når og hvor det viser sig nødvendigt, hvis der ikke sker fremskridt med hensyn til håndhævelsen af EF-lovgivningen. Det må dog understreges, at medlemslandene må acceptere, at de er forpligtet til at sørge for, at dyr behandles humant. En sådan accept vil være det vigtigste middel til at forbedre dyrenes velfærd.

(1) Rådets forordning (EF) nr. 411/98 af 16. februar 1998 om supplerende normer vedrørende dyrebeskyttelse for lastbiler, der benyttes til befordring af dyr ved over otte timers transporttid, EFT L 52 af 21.2.1998.

(2) EFT L 340 af 11.12.1991.